หุ้นปั๊ม คลายความอึดอัด.!
การมาของโควิดพาให้หุ้นปั๊มน้ำมันอ่อนเปลี้ยเพลียแรงกันถ้วนหน้า ทั้งในเรื่องปริมาณการเติมน้ำมันที่หายไป ผลพวงจากมาตรการล็อกดาวน์ ทำให้คนเดินทางน้อยลง ครั้นจะหวังพึ่งขานอนออยล์ก็ลำบาก เพราะเมื่อคนเข้าปั๊มน้อย รายได้จากนอนออยล์ก็หายไปด้วย
18 ก.พ. 2565

การมาของโควิดพาให้หุ้นปั๊มน้ำมันอ่อนเปลี้ยเพลียแรงกันถ้วนหน้า ทั้งในเรื่องปริมาณการเติมน้ำมันที่หายไป ผลพวงจากมาตรการล็อกดาวน์ ทำให้คนเดินทางน้อยลง ครั้นจะหวังพึ่งขานอนออยล์ก็ลำบาก เพราะเมื่อคนเข้าปั๊มน้อย รายได้จากนอนออยล์ก็หายไปด้วย
เรียกว่าโดน 2 เด้งเลยทีเดียว…
ทำให้ผลประกอบการของหุ้นปั๊มในช่วงที่ผ่านมาไม่ค่อยสู้ดีนัก ไล่มาตั้งแต่บริษัท พีทีจี เอ็นเนอยี จำกัด (มหาชน) หรือ PTG, บริษัท บางจาก คอร์ปอเรชั่น จำกัด (มหาชน) หรือ BCP, บริษัท ปตท.น้ำมันและการค้าปลีก จำกัด (มหาชน) หรือ OR, บริษัท เอสโซ่ (ประเทศไทย) จำกัด (มหาชน) หรือ ESSO และบริษัท ซัสโก้ จำกัด (มหาชน) หรือ SUSCO
ปั๊มไหนที่มีโครงสร้างรายได้หลากหลาย อาจพอประคองตัวได้ รายได้และกำไรแค่ลดลง แต่บางปั๊มที่พึ่งพาการขายน้ำมันเป็นหลัก อันนี้จะหนักหน่อย ถึงขั้นพลิกมาขาดทุน หรือปั๊มไหนที่ขาดทุนอยู่แล้ว ก็จะขาดทุนมากขึ้น…
ขณะที่สิ่งที่เป็นหัวใจสำคัญของปั๊ม คือ ค่าการตลาด ซึ่งเดิมก็ต่ำเตี้ยเรี่ยดินอยู่แล้ว ปกติค่าเฉลี่ยจะอยู่ที่ 2 บาทเศษ ๆ ต่อลิตร ก็พลอยหดหายไปด้วย บางวันถึงขั้นติดลบซะด้วยซ้ำ..!!
ถ้าย้อนไปดูค่าการตลาดตั้งแต่ช่วงต้นเดือน ก.พ. ที่ผ่านมา จะพบว่า ณ วันที่ 1 ก.พ. ค่าการตลาดอยู่ที่ -0.2404 บาทต่อลิตร, วันที่ 2 ก.พ. ค่าการตลาดอยู่ที่ -0.1194 บาทต่อลิตร, วันที่ 3 ก.พ. อยู่ที่ 0.6064 บาทต่อลิตร, วันที่ 4 ก.พ. ค่าการตลาดอยู่ที่ 0.6456 บาทต่อลิตร, วันที่ 7 ก.พ. อยู่ที่ 1.1608 บาทต่อลิตร, วันที่ 8 ก.พ. อยู่ที่ 0.8238 บาทต่อลิตร,
ส่วนวันที่ 9 ก.พ. ค่าการตลาดอยู่ที่ 0.8407 บาทต่อลิตร, วันที่ 10 ก.พ. อยู่ที่ 1.1612 บาทต่อลิตร, วันที่ 11 ก.พ. อยู่ที่ 1.1517 บาทต่อลิตร, วันที่ 14 ก.พ. อยู่ที่ 1.2517 บาทต่อลิตร, วันที่ 15 ก.พ. ค่าการตลาดอยู่ที่ 0.8932 บาทต่อลิตร, และวันที่ 17 ก.พ. อยู่ที่ 0.9773 บาทต่อลิตร
จะเห็นว่า ค่าการตลาดเฉลี่ยเหลือติดปลายนวมราว 80–90 สตางค์ต่อลิตรเท่านั้น…แล้วธุรกิจปั๊มจะไปเอากำไรมาจากไหนกันละเนี่ย..?
ทำให้ช่วงที่ผ่านมาหุ้นปั๊มตกอยู่ในภาวะอึดอัด กลืนไม่เข้าคายไม่ออก…ราคาหุ้นซบเซาต่อเนื่อง
แต่ตอนนี้โล่งอกมากขึ้น หลังจาก ครม. มีมติเห็นชอบการปรับลดอัตราภาษีสรรพสามิตน้ำมันดีเซลลงลิตรละ 3 บาท จากปัจจุบันจัดเก็บในอัตราลิตรละ 5.99 บาท เหลือ 2.99 บาทต่อลิตร เป็นเวลา 3 เดือน…ซึ่งจะทำให้ค่าการตลาดปรับตัวดีขึ้นประมาณ 0.50-1.00 บาทต่อลิตร ในช่วง 3-6 เดือน
เท่ากับว่าช่วงระยะสั้น ๆ หุ้นปั๊มจะได้ประโยชน์จากค่าการตลาดที่ปรับตัวดีขึ้น..!!
ขณะเดียวกัน ราคาน้ำมันดีเซลที่ปรับลดลง เป็นแรงจูงใจให้มีการเติมน้ำมันมากขึ้น ปั๊มก็ขายน้ำมันได้มากขึ้น โดยเฉพาะปั๊ม PT ของ PTG ที่คาดว่าจะได้ประโยชน์สูงสุด เพราะขายน้ำมันดีเซลมากสุด
จึงไม่แปลกที่วานนี้ (17 ก.พ.) เห็นหุ้นปั๊มออกอาการระริกระรี้ ช่วงเช้าปรับขึ้นยกกลุ่ม แต่ก็ถูกขายทำกำไรในช่วงบ่าย โดย OR ปิดตลาดราคาปรับขึ้น 5.88% ด้วยมูลค่าการขึ้นขาย 2,754 ล้านบาท ส่วน PTG ราคาปรับขึ้น 0.68% ด้วยมูลค่าการขึ้นขาย 316 ล้านบาท BCP ราคาปรับขึ้น 0.85% ด้วยมูลค่าการขึ้นขาย  135 ล้านบาท และ SUSCO ราคาปรับขึ้น 0.52% ด้วยมูลค่าการขึ้นขาย 14 ล้านบาท ฟาก ESSO ปิดตลาดราคาปรับลดลง 0.64% ด้วยมูลค่าการขึ้นขาย 160 ล้านบาท
เอาน่า แม้จะเป็นปัจจัยบวกช่วงสั้น ๆ แต่อย่างน้อยก็ทำให้หุ้นปั๊มกลับมามีชีวิตชีวาอีกครั้ง หลังจากเป็นหุ้นซังกะตายมาแรมปี…
…อิ อิ อิ…